Lars Barfoed (KF), 2003-12-17:
Lige så afgørende er det, at enhver aktivering har det klare sigte at skaffe den ledige i job så direkte og hurtigt som muligt.
Som reglerne var tidligere, levede arbejdsformidlingen desværre ikke op til disse værdier.
Det var jo alt for ofte, at vi hørte om ledige, som var blevet sat i aktiveringsprojekter, der var helt uden mening og helt uden noget som helst jobperspektiv.
Det var i virkeligheden først og fremmest mangel på respekt for den lediges situation og
for den ledige selv, men det var også ud fra en samfundsmæssig betragtning et spild af ressourcer. Derfor ønskede vi Konservative ikke mindst et opgør med den såkaldte 75 pct.-regel, der jo var et kvantitativt krav om aktivering i mindst 75 pct. af tiden i aktivperioden.
I stedet skulle aktivering sættes i gang ud fra en kvalitativ vurdering af, hvordan den ledige bedst og hurtigst kunne komme i arbejde igen.
Netop de synspunkter er jo bærende i den arbejdsmarkedsreform, »Flere i arbejde«, som et stort flertal her i Folketinget vedtog for 1 år siden eller i hvert fald blev enige om for 1 år siden og derefter har implementeret i lovgivningen.
75 pct.-kravet er ophævet, og det er et centralt element i reformen »Flere i arbejde«, at man skal tage udgangspunkt i den enkelte lediges egen situation.
Nu er reformen så godt på vej til at blive udmøntet, men det er selvfølgelig vigtigt, som flere også har været inde på, at vi er opmærksomme på, at der kan være forskel på den tekst, der står på papiret i den lov, som vi har vedtaget, og så virkeligheden, som nogle gange godt kan se anderledes ud, hvis ikke vi gør en effektiv indsats for at sikre en grundig opfølgning på tingene.
Der er jo stadig væk tale om en ganske ny lovgivning, der indebærer omfattende forandringer i arbejdsformidlingen og i kommunerne.
Men jeg vi da gerne understrege, at det er mit indtryk, at det generelt går ganske godt med implementeringen af reformen.
Det er kun godt, at eksemplerne kommer frem, for så bliver det synligt, hvor der skal ske forbedringer.
Og så må vi naturligvis også forvente, at der rundtomkring bliver taget fat på at løse de problemer, der bliver påpeget.
I tilknytning til målsætningen om en bedre og mere meningsfuld aktivering er også målsætningen om at få flere aktører på banen, der kan bidrage til aktivering og til at få de arbejdssøgende i job.
Det er vigtigt, at vi har konkurrence om, hvem der er bedst til at få de arbejdssøgende i beskæftigelse.
Her gælder det ikke mindst om, at der også bliver plads til nye og mindre aktører.
Det vil vi fra konservativ side følge op på løbende.
Udvikling og kreativitet opnås jo netop ofte på mange områder gennem det, at der kommer nogle nye til.
Og så giver de private aktører og andre alternative aktører også mulighed for en specialisering, der kan gøre kvaliteten bedre.
Men der skal selvfølgelig samtidig holdes øje med, om kvaliteten er i orden.
Det gælder generelt, at i valget af aktiveringsredskab, må ledetråden være, at de arbejdssøgende skal så hurtigt og så direkte i arbejde som muligt, og her har privat jobtræning jo vist sig at være det mest effektive.
Men det udelukker naturligvis på ingen måde andre instrumenter.
skridt bliver så, at vi skal gennemføre en styrkelse af hele forvaltningen af det her område.
Her ønsker Det Konservative Folkeparti et enstrenget system for Arbejdsformidlingen, så de ledige som udgangspunkt alle henvender sig samme sted, når de bliver arbejdsløse.
Men det er i øvrigt en sag for sig selv, som vi nok i den kommende tid kommer til at debattere en hel del.